S-294/2009

Mál þetta, sem þingfest var 18. júní og dómtekið samdægurs, var höfðað með ákæru lögreglustjórans á Hvolsvelli, dagsettri 25. maí 2009, á hendur R-x-x S-x-x S-x-x, kt. 000000-0000, Baugöldu 10, 850 Hellu,

„fyrir umferðarlagabrot

með því að hafa, þann 12. mars 2009, ekið bifreiðinni MD-350 af gerðinni BMW, suður Langasand á Hellu í Rangárvallasýslu, óhæfur til að stjórna bifreiðinni örugglega vegna áhrifa tetrahýdrókannabínólsýru, uns lögregla hafði afskipti af ákærða á Þingskálum við Langasand.

Telst brot ákærða varða við 1., sbr. 2. mgr. 45. gr. a umferðarlaga nr. 50/1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar, til greiðslu alls sakarkostnaðar og að ákærða verði gert með dómi að sæta sviptingu ökuréttar samkvæmt 101. og 102. gr. umferðarlaga nr. 50/1987.“

Ákærði mætti við þingfestingu málsins og játaði brot sitt greiðlega. Kvaðst hann hafa fengið boð frá lögreglustjóra um að ljúka málinu með sektargerð en með því hefði hann þurft að samþykkja að verða sviptur ökurétti í þrjá mánuði. Hefði hann krafist þess hjá lögreglustjóra að verða ekki sviptur ökurétti með vísan til þeirra dómafordæma sem þegar væru komin frá Hæstarétti. Kvaðst hann ekki hafa getað unað ákvörðun lögreglustjóra, þar sem fordæmi væri fyrir því að hafi tetrahýdrókannabínólsýra eingöngu mælst í þvagi og ökumaður hafi sérstakar málsbætur, þá megi beita vægari viðurlögum og falla frá sviptingu ökuréttar. Hefði lögreglustjóri hafnað þeim málalokum. Því hefði ákærði neyðst til að leita til lögmanns þegar honum var birt ákæra til að gæta réttar síns. Vísaði ákærði til dóma Hæstaréttar Íslands í málinu nr. 609/2008 frá 6. maí 2009 og 549/2008 frá sama degi. Kvað ákærði tilvik sitt vera sambærilegt en eingöngu hefði fundist niðurbrotsefni í þvagi hans og ekkert hefði verið athugavert við akstur hans. Þá hefði hann neytt fíkniefna nokkrum dögum áður, en hann væri ekki í mikilli neyslu, heldur væri fremur um eitt og eitt skipti að ræða.

Um málavexti vísast til ákæruskjals. Sannað er að ákærði framdi brot það sem greinir í ákæru og er það réttilega fært til refsiákvæðis. Ákærði hefur með háttsemi sinni unnið sér til refsingar.

Samkvæmt sakavottorði sem liggur frammi í málinu hefur ákærða ekki verið gerð refsing áður.

Í matsgerð frá Rannsóknastofu í lyfja- og eiturefnafræði kemur fram að tetrahýdrókannabínólsýra hefði fundist í þvagi ákærða en tetrahýdrókannabínól ekki verið í mælanlegu magni í blóði. Þá hefur ákærða ekki verið gerð refsing áður svo vitað sé. Refsing ákærða er ákveðin 70.000 krónur í sekt til ríkissjóðs, sem ákærða ber að greiða innan fjögurra vikna frá uppkvaðningu dóms þessa en sæta ella fangelsi í sex daga.

Með hliðsjón af því að ákærði hefur ekki gerst sekur um sambærilegt brot áður og ekkert sem kemur fram í lögregluskýrslu um að eitthvað hafi verið athugavert við akstur ákærða, svo og að efnin voru eingöngu í þvagi hans og höfðu þannig sannanlega ekki áhrif á hæfni hans til aksturs, þykir mega beita undanþáguákvæði 1. mgr. 102. gr. umferðarlaga nr. 50/1987. Verður krafa sækjanda um að svipta ákærða ökurétti því ekki tekin til greina.

Samkvæmt yfirliti er sakarkostnaður vegna blóðrannsókna og matsgerðar 91.097 krónur sem ákærða ber að greiða með vísan til 218. gr. laga nr. 88/2008. Verjandi ákærða gerði þá kröfu að þóknun hans yrði greidd úr ríkissjóði þar sem lögreglustjóri hefði ekki samþykkt þau málalok að ljúka málinu með sektargreiðslu en falla frá sviptingu ökuréttar. Með vísan til þess að kröfur ákærða, sem ágreiningur var um í máli þessu, voru teknar til greina þykir rétt að fella þann kostnað á ríkissjóð eins og greinir í dómsorði.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, R-x-x S-x-x S-x-x, greiði 70.000 krónur í sekt til ríkissjóðs innan fjögurra vikna frá uppkvaðningu dóms að telja en sæti ella fangelsi í sex daga.

Ákærði greiði í sakarkostnað 91.097 krónur. Þóknun skipaðs verjanda ákærða, S-kk-ef S-kk-ef hæstaréttarlögmanns, 60.000 krónur að meðtöldum virðisaukaskatti, skal greidd úr ríkissjóði.

Á-kvk-nf G-kvk-nf.